ออมสิน ตั้งเป้าปล่อยสินเชื่อปีนี้ 78,000 ล้านบาท
ธนาคารออมสิน ตั้งเป้าหมายปล่อยสินเชื่อลงสู่ระบบเศรษฐกิจในปีนี้ 78,000 ล้านบาท และลดสัดส่วนหนี้เสียลงต่ำกว่าร้อยละ 2&nbsp;&nbsp;
9 ก.พ. 2553

ธนาคารออมสิน ตั้งเป้าหมายปล่อยสินเชื่อลงสู่ระบบเศรษฐกิจในปีนี้ 78,000 ล้านบาท และลดสัดส่วนหนี้เสียลงต่ำกว่าร้อยละ 2  
นายเลอศักดิ์ จุลเทศ ผู้อำนวยการธนาคารออมสิน เปิดเผยถึงแผนการดำเนินงานในปี 2553 ว่า ธนาคารจะนำระบบ Core Banking หรือ ระบบคอมพิวเตอร์หลัก มาใช้อย่างเต็มรูปแบบในช่วงเดือนมิถุนายนนี้  ซึ่งจะทำให้เกิดการพัฒนาผลิตภัณฑ์ด้านสินเชื่อที่ตอบสนองความต้องการของภาคธุรกิจและประชาชน ภายใต้เงื่อนไขที่เหมาะสมกับภาวะเศรษฐกิจและรับภาระอัตราดอกเบี้ยเงินกู้ที่ไม่สูงเกินไป  นอกจากนี้ จะมีการขยายธุรกรรมทางการเงินที่หลากหลาย สอดคล้องกับความต้องการของลูกค้าแต่ละกลุ่ม เป็นแหล่งเงินทุนเพื่อช่วยกระตุ้นการลงทุนของผู้ประกอบการ  ซึ่งจะส่งผลให้เกิดการพัฒนาเศรษฐกิจฐานรากและสังคม รวมทั้งมุ่งเน้นการออม  ทั้งนี้ธนาคารได้ตั้งเป้าหมายทำกำไรจากผลประกอบการได้เพิ่มขึ้นจากปีก่อนไม่ต่ำกว่าร้อยละ 18  โดยมีรายได้รวมเติบโตเพิ่มขึ้นร้อยละ 10 สามารถปล่อยสินเชื่อเพิ่มขึ้นร้อยละ 10 หรือเป็นคิดเป็นวงเงินปล่อยสินเชื่อสุทธิ 78,000 ล้านบาท และคาดว่าจะลดสัดส่วนสินเชื่อที่ไม่ก่อให้เกิดรายได้ หรือ NPL ลงเหลือต่ำกว่าร้อยละ 2 จากอยู่ที่ร้อยละ 2.2 ในปีที่ผ่านมา  "ผมมั่นใจว่าสินทรัพย์ของธนาคารจะขยายตัวเกิน 1 ล้านล้านบาทภายในปีนี้"นายเลอศักดิ์กล่าว ส่วนผลการดำเนินงานในปี 2552 ผู้อำนวยการ ธนาคารออมสิน กล่าวว่า ธนาคารมีกำไรสุทธิก่อนการตรวจสอบโดยสำนักงานการตรวจเงินแผ่นดิน จำนวน 15,904 ล้านบาท เพิ่มขึ้นจากปีก่อนร้อยละ 18.92  มีรายได้รวมกว่า  46,273 ล้านบาท สามารถปล่อยสินเชื่อใหม่ได้รวมกว่า  489,600 ล้านบาท โดยกระจายถึงลูกค้ารายย่อยและกลุ่มเศรษฐกิจฐานรากในสินเชื่อโครงการธนาคารประชาชน สินเชื่อธุรกิจห้องแถว สินเชื่อเพื่อพัฒนากลุ่มอาชีพ และนโยบายเร่งรัดการปล่อยสินเชื่อของรัฐบาลในโครงการ Fast Trackไปแล้วกว่า 381,077 ล้านบาท